GPI ปรับแผนจัดแข่งขัน “มอเตอร์ สปอร์ต” ออนไลน์ สร้างรายได้ช่วง “โควิด”
GPI ปรับแผนจัดแข่งขัน "มอเตอร์ สปอร์ต" ออนไลน์ สร้างรายได้ช่วง "โควิด"
GPI ปรับแผนจัดแข่งขัน "มอเตอร์ สปอร์ต" ออนไลน์ สร้างรายได้ช่วง "โควิด"
20 พ.ค. 2563

นายอโณทัย เอี่ยมลำเนา ประธานเจ้าหน้าที่ปฏิบัติการด้านพัฒนาธุรกิจ บริษัท กรังด์ปรีซ์ อินเตอร์เนชั่นแนล จำกัด (มหาชน) หรือ GPI เปิดเผยว่า หลังจากบริษัทได้รุกเข้าสู่ธุรกิจด้าน Digital Motor Sport (ดิจิทัล มอเตอร์ สปอร์ต) หรือธุรกิจจัดการแข่งขันเกมมอเตอร์สปอร์ตทางออนไลน์ผ่านระบบ Live Streaming เป็นครั้งแรกเมื่อปีที่ผ่านมา และในปีนี้ได้วางแผนพัฒนาธุรกิจ เพื่อยกระดับให้เป็นหนึ่งในธุรกิจที่จะสร้างรายได้อย่างต่อเนื่อง
ทั้งนี้ในเดือนเมษายนที่ผ่านมาบริษัทฯ ได้จัดกิจกรรมการแข่งขันเกมออนไลน์ Gran Turismo Sport ภายใต้ชื่อ GP eRacing ผ่านช่องทางเฟซบุ๊ก ซึ่งเป็นเกมแข่งขันรถเสมือนจริงที่ซื้อลิขสิทธิ์มาอย่างถูกต้อง โดยเชิญชวนผู้ที่สนใจเข้าร่วมแข่งขันประลองความเร็ว ปรากฏว่าได้รับการตอบรับเป็นอย่างดี โดยมีผู้เข้าชมในช่วงถ่ายทอดสดทางออนไลน์กว่า 7.2 แสนครั้ง และมีจำนวนผู้เข้าชมคลิปวิดีโอย้อนหลังถึงกว่า 8.7 แสนราย เพิ่มขึ้นกว่า 6 เท่าจากช่วงปกติก่อนมีการแพร่ระบาดของโรคโควิด-19 ซึ่งเป็นตัวเลขผู้ชมการแข่งขันเกมดังกล่าวที่มากที่สุดในภูมิภาคเอเชียตะวันออกเฉียงใต้
“เรามองว่า Digital Motor Sport  เป็นธุรกิจที่มีแนวโน้มการเติบโตที่ดีในอนาคตและสามารถสร้างรายได้จากสปอนเซอร์ที่เข้ามาให้การสนับสนุนการแข่งขันเพื่อโปรโมตแบรนด์สินค้า โดยสถานการณ์โควิด-19 และมาตรการเว้นระยะห่างทางสังคม เป็นตัวเร่งให้การแข่งขัน Digital Motor Sport ได้รับความนิยมจากคนดูเพิ่มขึ้นอย่างมาก เนื่องจากทั่วโลกต้องงดเว้นการแข่งขันในสนามจริงในช่วงที่มีโรคระบาด” นายอโณทัย กล่าว
อนึ่งปัจจุบันบริษัทอยู่ระหว่างการนำเสนอแพ็คเกจสปอนเซอร์ให้แก่ผู้ผลิตยานยนต์และสินค้าที่เกี่ยวเนื่อง ล่าสุดได้รับการตอบรับจากค่ายรถยนต์รายหนึ่งเป็นผู้สนับสนุนการแข่งขันเกมออนไลน์ Gran Tourismo Sport ภายใต้ชื่อ GP eRacing ตลอดเดือนมิถุนายนนี้
ส่วนในเดือนกรกฎาคมนี้-พฤศจิกายนนี้ บริษัทเตรียมการจัดการแข่งขันทัวร์นาเมนท์ใหญ่ภายใต้ชื่อ Gran Tourismo Pro Series 2020 ภายใต้มาตรฐานการจัดแข่งขันแบบเดียวกับ FIA (Federation Internationale de l’Automobile) หรือ สหพันธ์ยานยนต์นานาชาติ และยังได้รับการรับรองจาก รยสท. หรือ ราชยานยนต์สมาคมแห่งประเทศไทยในพระบรมราชูปถัมภ์อีกด้วย
โดยจะจัดการแข่งขัน ณ สตูดิโอของกรังด์ปรีซ์ภายในสำนักงานใหญ่ของบริษัทฯ เบื้องต้นจะแบ่งการแข่งขันเป็น 2 ซีซั่นๆ ละ 2 เดือน เพื่อเก็บคะแนนสะสมทั้งในระดับผู้เล่นอาชีพและสมัครเล่น เพื่อหาผู้ชนะเลิศของประเทศไทยในช่วงปลายปีนี้ นอกจากนี้บริษัทฯ มีแผนส่งนักแข่งขันชาวไทยเข้าร่วมแมตช์การแข่งขันในรายการต่างประเทศอีกด้วย